Na temelju članka 29. Statuta Općine Murter-Kornati („Službeni glasnik Općine Murter-Kornati“, broj 2/21) Općinsko vijeće Općine Murter-Kornati na \_\_\_\_\_\_ sjednici od \_\_\_\_\_\_\_\_\_\_ godine, donosi

**PRAVILNIK**

**O STIPENDIRANJU UČENIKA I STUDENATA OPĆINE MURTER-KORNATI**

1. **OPĆE ODREDBE**

**Članak 1.**

Ovim se Pravilnikom uređuju opći uvjeti, postupak i kriteriji za dodjelu stipendije Općine Murter-Kornati, te prava i obveze korisnika stipendije.

**Članak 2.**

Sredstva za stipendije osiguravaju se u proračunu Općine Murter-Kornati.

**Članak 3.**

Broj i mjesečnu visinu stipendija za svaku školsku/akademsku godinu određuje općinski načelnik posebnom odlukom, sukladno planiranim i osiguranim proračunskim sredstvima za tekuću godinu.

Maksimalan broj stipendija na natječaju:

1. 8 stipendija za učenike srednjih škola
2. 4 stipendije za studente
3. 2 stipendije za učenici srednjih škola i studenti koji se aktivno bave sportom

Minimalni iznos stipendije za:

1. učenike srednjih škola u iznosu od 450,00 kuna mjesečno
2. studente u iznosu od 700,00 kuna mjesečno
3. učenici srednjih škola i studenti koji se aktivno bave sportom u iznosu od 700,00 kuna mjesečno
4. **PRAVO NA DODJELU STIPENDIJE**

**Članak 4.**

1. Pravo sudjelovanja na natječaju za dodjelu stipendije imaju **učenici srednjih škola** koji ispunjavaju slijedeće uvjete:

* da su redovni učenici srednjih škola,
* da nisu, osim iz zdravstvenih razloga, ponavljali godinu školovanja,
* da su prethodne razrede srednje škole završili s ukupnim prosjekom ocjena od najmanje 3,50
* da su sedmi i osmi razred osnovne škole završili s ukupnim prosjekom ocjena najmanje 3,50 (za učenike 1. razreda srednje škole)
* da imaju prebivalište duže od 5 godina na području Općine Murter-Kornati u trenutku podnošenja zahtjeva
* da su državljani Republike Hrvatske
* da nisu korisnici neke druge stipendije

1. Pravo sudjelovanja na natječaju za dodjelu stipendije imaju **studenti** koji ispunjavaju slijedeće uvjete:

* da su redovni studenti studija u Republici Hrvatskoj,
* da nisu, osim iz zdravstvenih razloga ponavljali godinu studija,
* da su završili prethodne godine studija s ukupnim prosjekom ocjena najmanje 2,50
* da su završili srednju školu s prosjekom ocjena najmanje 3,50 (za studente 1. godine studija),
* da imaju prebivalište duže od 5 godina na području Općine Murter-Kornati u trenutku podnošenja zahtjeva,
* da su državljani Republike Hrvatske,
* da nisu korisnici neke druge stipendije,
* u natječaju ne mogu sudjelovati studenti koji studiraju na učilištima koja su u sustavu visokog privatnog obrazovanja.

1. Pravo sudjelovanja na natječaju za dodjelu stipendija imaju **učenici srednjih škola i** **studenti koji se aktivno bave sportom** i ispunjavaju sljedeće uvjete:

* da su redovni učenici srednjih škola ili redovni studenti studija u Republici Hrvatskoj,
* da su članovi sportske udruge/kluba,
* da u matičnoj sportskoj udruzi/klubu tijekom cijele godine uredno i redovito obavlja svoje sportske zadaće priprema i treninga uvažavajući specifičnost pojedinog sporta te sudjeluje na natjecanjima,
* da nisu, osim iz zdravstvenih razloga ponavljali godinu školovanja,
* da imaju prebivalište duže od 5 godina na području Općine Murter-Kornati u trenutku podnošenja zahtjeva,
* da su državljani Republike Hrvatske,
* da nisu korisnici neke druge stipendije.

**Članak 5.**

Stipendije se dodjeljuju na temelju provedenog postupka i na temelju kriterija propisanih ovim Pravilnikom za razdoblje od jedne školske/akademske godine.

1. **DODJELA STIPENDIJE**

**Članak 6.**

O dodjeli stipendije Općine Murter-Kornati odlučuje Odbor za dodjelu stipendija Općine Murter-Kornati (u daljnjem tekstu: Odbor).

Članove Odbora imenuje Općinsko vijeće Općine Murter-Kornati.

Odbor imapet članova koji se imenuju iz reda vijećnika.

**Članak 7.**

Odbor za dodjelu stipendija radi na sjednicama.

O radu sjednica vodi se zapisnik.

Predsjednik Odbora za stipendije saziva sjednicu, predlaže dnevni red, predsjedava i rukovodi sjednicom, te potpisuje zaključke što ih Odbor donosi.

Odbor može održati sjednicu ako joj je nazočna većina članova, a odlučuje javnim

glasovanjem većinom nazočnih članova.

**Članak 8.**

Stručne i administrativne poslove za Odbor obavlja upravni odjel Općine Murter-Kornati.

1. **POSTUPAK DODJELE STIPENDIJE**

**Članak 9.**

Stipendija se dodjeljuje na temelju natječaja za dodjelu stipendija redovnim učenicima i studentima te redovnim učenicima i studentima koji se aktivno bave sportom (u daljnjem tekstu: natječaj).

Natječaj raspisuje načelnik Općine Murter-Kornati svake godine početkom školske/akademske godine.

Natječaj se objavljuje na oglasnoj ploči i na službenoj Internet stranici Općine Murter-Kornati.

**Članak 10.**

Natječaj sadrži:

* opće uvjete i kriterije za dodjelu stipendije,
* naziv tijela i rok u kojem se podnose prijave,
* dokumentaciju koju je potrebno priložiti,
* broj i visinu stipendija,
* rok u kojem će biti objavljeni rezultati natječaja.

**Članak 11.**

Za ostvarivanje prava na dodjelu stipendije zainteresirani **učenici/studenti**, uz pisanu prijavu, trebaju priložiti sljedeću dokumentaciju:

* potvrdu škole/fakulteta o upisu na redovno školovanje (u originalu),
* učenici prvog razreda srednje škole – preslike svjedodžbi 7. i 8. razreda osnovne škole,
* učenici viših razreda srednje škole - preslike svjedodžbi svih završenih razreda srednje škole,
* studenti 1. godine studija – preslike svjedodžbi sva četiri razreda srednje škole i završnog ispita (mature),
* studenti viših godina studija (uključujući apsolvente) – potvrdu fakulteta o prosjeku ocjena do sad položenih ispita (u originalu),
* Uvjerenje o prebivalištu izdano od strane MUP-a
* presliku dokumentacije kojom se dokazuju otežane okolnosti materijalnog položaja obitelji (djeca bez oba roditelja, djeca poginulog hrvatskog branitelja iz Domovinskog rata, djeca invalida Domovinskog rata, samohrani roditelji, korisnici zajamčene minimalne naknade, broj ostalih članova obitelji koji se istovremeno školuju,
* presliku domovnice i osobne iskaznice
* potpisanu izjavu kandidata da ne prima stipendiju drugog davatelja ili izjavu da će, ukoliko ostvari pravo na stipendiju Općine Murter-Kornati, prestati primati stipendiju drugog davatelja,
* dokaze o sudjelovanju i osvajanju jednog od prvih pet mjesta na županijskom/ regionalnom natjecanju, odnosno jednog od prvih deset mjesta na državnom/međunarodnom natjecanju, u izvanškolskim aktivnostima iz bilo kojeg područja (sporta, kulture i sličnih) nastavnih i izvannastavnih aktivnosti, ali isključivo u periodu za koji se uzima prosjek ocjena,
* potvrdu podnositelja zahtjeva o prebivalištu na području Općine Murter-Kornati (u originalu).

**Članak 12.**

Za ostvarivanje prava na dodjelu stipendije zainteresirani **učenici/studenti koji se aktivno bave sportom**, uz pisanu prijavu, trebaju priložiti sljedeću dokumentaciju:

* potvrdu škole/fakulteta o upisu na redovno školovanje (u originalu)
* potvrdu da su aktivni članovi sportske udruge/kluba
* potvrdu matične udruge/kluba o urednom i redovnom obavljanju sportske zadaće priprema i treninga, kao i natjecanjima i ostvarenim rezultatima na natjecanjima
* rješenje o kategorizaciji sportaša izdano od strane HOO ukoliko ga posjeduje
* Uvjerenje o prebivalištu izdano od strane MUP-a
* presliku domovnice i osobne iskaznice
* potpisanu izjavu kandidata da ne prima stipendiju drugog davatelja ili izjavu da će, ukoliko ostvari pravo na stipendiju Općine Murter-Kornati, prestati primati stipendiju drugog davatelja.

**Članak 13.**

Kriterijina temelju kojih se dodjeljuju stipendije **za učenike srednjih škola i studente** iz članka 4. točke a) i b) su:

1. uspjeh u prethodnom školovanju
2. socijalni status
3. deficitarnost zanimanja.

Kriterij na temelju kojih se dodjeljuju stipendije za **učenike srednjih škola i studente koji se aktivno bave sportom** iz članka 4. točke c) je aktivnost u sportu.

**Članak 14.**

1. **USPJEH U PRETHODNOM ŠKOLOVANJU**

**Učenici srednjih škola**

Prema kriteriju uspjeha postignutog u prethodnom školovanju status se utvrđuje na način i to:

1. Učenici srednje škole koji već koriste stipendiju Općine Murter-Kornati, ako su imali prosjek položenih ispita u prethodnoj godini najmanje 3,50 stječu pravo na daljnje korištenje stipendije po priloženom prosjeku ocjena.
2. Učenicima prvih razreda srednje škole uspjeh se utvrđuje prosječnom **ocjenom općih uspjeha 7. i 8. razreda osnovne škole, uz uvjet da učenik nije ponavljao ni jedan razred** osnovne škole.

Ostvareni prosjek ocjena boduje se na način:

|  |  |
| --- | --- |
| Prosjek ocjena | Broj bodova |
| 3,50 – 3,80 | 40 |
| 3,81 – 4,00 | 50 |
| 4,01 – 4,30 | 60 |
| 4,31 – 4,50 | 70 |
| 4,51 - 4,80 | 80 |
| 4,81 – 4,90 | 90 |
| iznad 4,91 | 100 |

1. Za učenike viših razreda srednje škole uspjeh se utvrđuje **prosječnom ocjenom općih** uspjeha prethodnih razreda srednje škole, uz uvjet da učenik nije ponavljao ni jedan razred srednje škole.

Ostvareni prosjek ocjena boduje se na način:

|  |  |
| --- | --- |
| Prosjek ocjena | Broj bodova |
| 3,50 – 3,80 | 40 |
| 3,81 – 4,00 | 50 |
| 4,01 – 4,30 | 60 |
| 4,31 – 4,50 | 70 |
| 4,51 - 4,80 | 80 |
| 4,81 – 4,90 | 90 |
| iznad 4,91 | 100 |

1. Prema kriteriju u izvanškolskim aktivnostima – plasmanu na županijskom/regionalnom odnosno državnom ili međunarodnom natjecanju iz bilo kojeg područja (sporta, kulture i sl.) nastavnih i izvan nastavnih aktivnosti ali isključivo u periodu za koji se uzima prosjek ocjena, podnositelju prijave za dodjelu stipendije dodjeljuje se sljedeći broj bodova:

* Za osvojeno jedno od prvog do petog mjesta na županijskom/regionalnom natjecanju

10 bodova

* Za osvojeno jedno od prvog do desetog mjesta na državnom natjecanju

20 bodova

* Za osvojeno jedno od prvog do desetog mjesta na međunarodnom natjecanju

30 bodova

Ako je podnositelj prijave na natječaju stekao uvjete iz prethodnog stavka, priznaje mu se samo jedan, najpovoljniji rezultat.

**Studenti**

Prema kriteriju uspjeha postignutog u prethodnom školovanju status se utvrđuje na način i to:

1. **Za studente viših godina koji već koriste stipendiju** Općine Murter-Kornati, ako su imali prosjek položenih ispita u prethodnoj godini najmanje 2,50 stječu pravo na daljnje korištenje stipendije prema kriteriju uspjeha postignutog u prethodnom školovanju.
2. **Za studente prve godine studija -** uz uvjet da imaju ukupni prosjek ocjena najmanje 3,50 a bodovi se utvrđuju postignutim **općim uspjehom (prosjekom) svih razreda srednje škole i završnog ispita mature.**

Ostvareni prosjek boduje se:

|  |  |
| --- | --- |
| Prosjek ocjena | Broj bodova |
| 3,50 – 3,80 | 40 |
| 3,81 – 4,00 | 50 |
| 4,01 – 4,30 | 60 |
| 4,31 – 4,50 | 70 |
| 4,51 - 4,80 | 80 |
| 4,81 – 4,90 | 90 |
| iznad 4,91 | 100 |

1. Za studente viših godina, uključujući apsolvente, uspjeh se utvrđuje prosječnom ocjenom svih položenih ispita iz prethodnih godina, uz uvjet da nisu ponavljali ni jednu godinu.

Ostvareni prosjek ocjena boduje se:

|  |  |
| --- | --- |
| Prosjek ocjena | Broj bodova |
| 2,50 – 3,00 | 60 |
| 3,01 – 3,50 | 70 |
| 3,51 – 4,00 | 80 |
| 4,01 – 4,50 | 90 |
| 4,51 – 5,00 | 100 |

1. Prema kriteriju u izvanškolskim aktivnostima – plasmanu na županijskom/regionalnom odnosno državnom ili međunarodnom natjecanju iz bilo kojeg područja (sporta, kulture i sl.) nastavnih i izvan nastavnih aktivnosti ali isključivo u periodu za koji se uzima prosjek ocjena, podnositelju prijave za dodjelu stipendije dodjeljuje se sljedeći broj bodova:

* Za osvojeno jedno od prvog do petog mjesta na županijskom/regionalnom natjecanju

10 bodova

* Za osvojeno jedno od prvog do desetog mjesta na državnom natjecanju

20 bodova

* Za osvojeno jedno od prvog do desetog mjesta na međunarodnom natjecanju

30 bodova

Ako je podnositelj prijave na natječaju stekao uvjete iz prethodnog stavka, priznaje mu se samo jedan, najpovoljniji rezultat.

1. **SOCIJALNI STATUS**

Dodatno će se bodovati učenici/studenti koji imaju slijedeći socijalni status:

Status Broj bodova

-dijete bez oba roditelja 40 bodova

-dijete poginulog hrvatskog branitelja iz Domovinskog rata 30 bodova

-dijete invalida Domovinskog rata 20 bodova

-dijete samohranog roditelja 20 bodova

- korisnik zajamčene minimalne naknade 20 bodova

- ostali članovi obitelji koji se školuju (po djetetu) 10 bodova

Ako je podnositelj prijave na natječaju stekao uvjete iz prethodnog stavka, priznaje mu se samo jedan najpovoljniji rezultat.

1. **DEFICITARNOST ZANIMANJA**

Dodatno će se bodovati sa 15 bodova deficitarna zanimanja na području Šibensko-kninske županije i to temeljem službene statistike Hrvatskog zavoda za zapošljavanje, Područne službe Šibenik.

**Članak 15.**

**AKTIVNOST U SPORTU**

Kriterij na temelju kojih se dodjeljuju stipendije za **učenike srednjih škola i studente koji se aktivno bave sportom** iz članka 4. točke c) je aktivnost u sportu.

Prema kriteriju uspjeha postignutog u prethodnim aktivnostima status se utvrđuje na način i to:

Uspjeh sportaša prema osvojenom mjestu te prema rangu natjecanja:

|  |  |
| --- | --- |
| 1. i 2. mjesto na županijskom natjecanju | 5 bodova |
| 3. - 5. mjesto na regionalnom natjecanju | 10 bodova |
| 4. i 5. mjesto na državnom natjecanju te  1. i 2. mjesto na regionalnom natjecanju | 20 bodova |
| 1. - 3. mjesto na državnom natjecanju | 30 bodova |
| članstvo u nacionalnoj reprezentativnoj selekciji bilo kojeg uzrasta | 40 bodova |
| rješenje o kategorizaciji sportaša izdano od strane HOO | 50 bodova |

**Članak 16.**

Nakon izvršenog bodovanja po pojedinim kriterijima izrađuje se bodovna lista na kojoj se temeljem ukupnog broja bodova sakupljenog po svim kriterijima, svrstavaju redom od većeg broja bodova prema manjem, pojedini kandidati i tako se dobije lista prvenstva.

Ukoliko dva ili više kandidata imaju jednak broj bodova, njihovo međusobno rangiranje obavlja se na temelju uspješnosti iskazane na više decimala tj. za svaki traženi razred izračunava se prosječna ocjena na više decimalnih mjesta.

**Članak 17.**

Prijedlog liste kandidata za dodjelu stipendije objavljuje se na oglasnoj ploči i Internet stranici Općine u roku od 15 dana od dana isteka roka za podnošenje molbi.

U roku od 8 dana od dana objavljivanja prijedloga liste kandidata svaki kandidat može podnijeti pismeni prigovor na prijedlog liste.

Odbor je dužan donijeti odluku o prigovoru u roku od 15 dana od dana isteka roka za prigovor.

**V. NAČIN I UVJETI KORIŠTENJA STIPENDIJE**

**Članak 18.**

Na temelju Odluke o dodjeli stipendije, načelnik i stipendist potpisuju ugovor o korištenju stipendije.

Ugovor sadrži:

* ime odnosno naziv ugovornih strana,
* naziv škole ili fakulteta za koji je odobrena stipendija,
* iznos stipendije,
* vrijeme korištenja stipendije,
* obavezu prijave studenta o završetku studija (najkasnije u roku 30 dana od završetka),
* način i uvjete vraćanja stipendije u slučaju neispunjavanja obveza iz ugovora,
* druga prava i obveze ugovornih strana.

**Članak 19.**

Stipendija se dodjeljuje na početku školske/akademske godine za deset mjeseci za učenike, a devet mjeseci za studente.

**Članak 20.**

Stipendija se isplaćuje korisnicima od početka proračunske godine; do 20. u mjesecu na bankovni račun korisnika u 10 (deset) obroka učenicima, a u 9 (devet) obroka studentima.

**Članak 21.**

Korisnici stipendija mogu nastaviti s korištenjem stipendije do kraja srednje škole odnosno redovnog studija pod uvjetom da školsku/akademsku godinu završe s prosjekom ocjena najmanje 3,50 odnosno 2,50 uz predočenje dokaza za svaku slijedeću godinu.

Studentima viših škola i fakulteta koji upisuju završnu godinu studija odobrava se dodatno produljenje stipendije i za vrijeme redovitog apsolventskog statusa.

Korisnici stipendija, **učenici srednjih škola i studenti koji se aktivno bave sportom** mogu nastaviti s korištenjem stipendije do kraja srednje škole odnosno redovnog studija pod uvjetom da da su aktivni članovi sportske udruge/kluba i tijekom cijele godine uredno i redovito obavljaju svoje sportske zadaće.

**Članak 22.**

Korisnik stipendije ostvaruje pravo na nastavak isplate predajom potvrde o upisu u narednu školsku/akademsku godinu, uz dokaz o ostvarenom prosjeku ocjena i to:

* Učenici do 30. rujna,
* Studenti do 31. listopada.

Korisnici stipendija, učenici srednjih škola i studenti koji se aktivno bave sportom ostvaruje pravo na nastavak isplate predajom potvrde o upisu u narednu školsku/akademsku godinu i predajom potvrde sportske udruge/kluba kojom dokazuju članstvo i aktivnost do 31. listopada.

**Članak 23.**

Stipendije su, u pravilu, bespovratne, osim u slučaju kada:

* korisnik stipendije bez opravdanog razloga ne završi razred, odnosno godinu školovanja za koju se stipendira,
* korisnik stipendije bez opravdanog razloga i u roku ne dostavi podatke o tijeku školovanja i o zaposlenju.
* korisnik stipendije kojem prestane članstvo u sportskoj udruzi/klubu, ne dostavi potvrdu iz članka 22. ovog Pravilnika

Obveza korisnika stipendije je da odmah po prekidu školovanja, članstva o tome pismeno obavijesti upravni odjel Općine Murter-Kornati.

Stipendija se vraća u vremenu koje je jednako vremenu primanja stipendije.

Otplata počinje od prvog slijedećeg mjeseca od dana spoznaje da je korisnik stipendije izgubio pravo na njezino daljnje korištenje.

**V. ZAVRŠNA ODREDBA**

**Članak 24.**

Stupanjem na snagu ovog Pravilnika prestaje važiti Pravilnik o stipendiranju učenika i studenata Općine Murter-Kornati („Službeni glasnik Općine Murter-Kornati“, broj 4/17).

**Članak 25.**

Ovaj Pravilnik stupa na snagu osmog dana od dana objave u „Službenom glasniku Općine Murter-Kornati“.

KLASA:

URBROJ:

Murter,

**OPĆINSKO VIJEĆE OPĆINE MURTER-KORNATI**

Predsjednik

Krešimir Mudronja

**OBRAZLOŽENJE**

PREDLAGATELJ AKTA: Načelnik Općine Murter-Kornati

IZVJESTITELJ: Načelnik Općine Murter-Kornati

PRAVNA OSNOVA: Statut Općine Murter-Kornati („Službeni glasnik Općine Murter-Kornati“, broj 2/21)

Na 6. sjednici Općinskog vijeća je bilo govora o dodjeli dviju novih *sportskih stipendija* i izmjeni Pravilnika o stipendiranju učenika i studenata.

Prijedlog Izmjena i dopuna Pravilnika o stipendiranju učenika i studenata Općine Murter-Kornati je dostavljen bio za 8. sjednicu no nije bio uvršten na dnevni red jer je većina smatrala kako su odredbe općenite što dovodi do diskrecijske ocjene članova.

Održana je 1 sjednica Odbora za stipendije, na ovu temu, dana 13. lipnja 2022., a kasnije se Jedinstveni upravni odjel savjetovao sa članovima Odbora usmeno i putem e-maila.

Jedinstveni upravni odjel izradio je ovaj prijedlog sukladno prijedlozima/primjedbama članova Odbora, savjetima službenika koji sudjeluju u postupcima vezanima uz stipendije te poštivajući praksu i materijalne propise.

Ovdje obrazlažemo prijedlog novog Pravilnika u odnosu na trenutno važeći.

Predlaže se donošenje novog Pravilnika budući donošenjem novog Pravilnika, a ne izmjena i dopuna, članovima Odbora će biti jednostavnije odredbe čitati te neće trebati sastaviti pročišćeni tekst.

Članak 3. se dopunjuje na način da se propisuje maksimalan broj stipendija na natječaju i minimalni iznos stipendije. U okviru tih odredbi (ograničenja) Načelnik će propisati broj i iznos. U praksi zadnjih godina nije dodijeljeno više od predloženog broja. U praksi zadnjih godina iznosi su bili 400,00 i 650,00 kuna no sada se minimalni iznos povećava na 450,00 i 700,00 kuna (može se dodijeliti više ali ne manje).

Članak 4. se mijenja na način da se sukladno prijedlogu vijećnika dodaju nova vrsta stipendija – učenici i studenti koji se aktivno bave sportom.

Sukladno prijedlogu člana Odbora dodan je uvjet da imaju prebivalište duže od 5 godina na području Općine Murter-Kornati.

Termin stručne službe zamjenjuje se terminom upravni odjel Općine, riječ uvjet u članku 12. važećeg Pravilnika (članak 13. novog) zamjenjuje se riječju kriterij, u članku 13. važećeg Pravilnika (članak 14. novog) ispravlja se pogreška u kriterijima kod bodovanja studenata viših godina jer je stari Pravilnik sadržavao grešku u ocjenama i bodovima.

Sukladno izmjenama mijenja se i članak 11. koji propisuje potrebnu dokumentaciju npr. Uvjerenje o prebivalištu izdano od strane MUP-a (e-građani ili PU, Upravni poslovi Vodice).

Dodani su novi članci budući je dodana i nova vrste stipendije pa se članci u odnosu na trenutno važeći Pravilnik pomjeraju.

U članku 15. dodan je kriterij aktivnost u sportu za novu vrstu stipendija.

U članku 17. i 18. važećeg Pravilnika (članak 19. i 20. novog) propisano je sukladno praksi zadnjih godina, po prijedlogu službenika.

Članci 22. i 23. novog pravilnika su u odnosu na raniji su usklađeni sa uvođenjem nove stipendije.